PATVIRTINTA

Lietuvos Respublikos švietimo ir mokslo ministro

2017 m. įsakymu Nr.

**LIETUVIŲ KALBOS IR LITERATŪROS**

**PAGRINDINIO UGDYMO PASIEKIMŲ PATIKRINIMO PROGRAMA**

**I. BENDROSIOS NUOSTATOS**

1. Lietuvių kalbos ir literatūros pagrindinio ugdymo pasiekimų patikrinimo programa (toliau – PUPP programa) parengta vadovaujantis Lietuvos Respublikos švietimo ir mokslo ministro *Įsakymu dėl švietimo ir mokslo ministro 2008 m. rugpjūčio 26 d. įsakymo nr. Isak-2433 „Dėl pradinio ir pagrindinio ugdymo bendrųjų programų patvirtinimo“ pakeitimo 2016 m. sausio 25 d. Nr. V-46*.
2. Programos paskirtis – apibrėžti lietuvių kalbos ir literatūros pagrindinio ugdymo pasiekimų patikrinimo tikslą, uždavinius, struktūrą, tikrinamus gebėjimus, turinį ir vertinimą.
3. Sudarant Programą vadovautasi šiomis nuostatomis:
4. Programa turi atitikti lietuvių kalbos ir literatūros pagrindinio ugdymo bendrąją programą (toliau – PUB programa);
5. turi būti tikrinama kalbos ir literatūros pažinimas ir visų kalbinės veiklos rūšių – kalbėjimo, klausymo, skaitymo, rašymo – gebėjimai.
6. Programa skirta pasiekimų patikrinimo testo rengėjams, lietuvių kalbos ir literatūros mokytojams, pagrindinio ugdymo programos baigiamosios klasės mokiniams, jų tėvams (globėjams), mokyklų vadovams ir socialiniams partneriams.
7. Programoje vartojamos sąvokos:

*pasiekimų aplankas –* tai sukaupti, aptarti ir įforminti įvairiais būdais įgytų kompetencijų įrodymai;

*testas* – tai standartizuotos formos užduočių sistema, kuria pagal PUPP programos reikalavimus tikrinamas pagrindinio ugdymo programos baigiamosios klasės mokinių lietuvių kalbos ir literatūros mokėjimas;

*testo sandas* – tai pasiekimų patikrinimo dalis, kuria tikrinami atskiros kalbinės veiklos srities gebėjimai;

*užduotis* – tai testo sando dalis, kurią sudaro formuluotė (nurodymai, įpareigojimai atlikti konkrečius veiksmus) ir įvestis;

*punktas* – kiekvienas tikrinamas užduoties elementas, kuris vertinamas atskiru tašku ar taškais;

*įvestis* – pateikta medžiaga, kuria remdamasis mokinys turėtų sukurti tinkamą atsakymą.

**II. PASIEKIMŲ PATIKRINIMO TIKSLAS IR UŽDAVINIAI**

1. Lietuvių kalbos ir literatūros pagrindinio ugdymo pasiekimų patikrinimo tikslas – įvertinti mokinių lietuvių kalbos ir literatūros pasiekimus ir teikti informaciją apie pagrindinio ugdymo kokybę.
2. Pasiekimų patikrinimo uždaviniai:
3. įvertinti mokinių lietuvių kalbos ir literatūros bei kultūros žinias, supratimą ir gebėjimus, pasiektus įgyvendinant dalyko pagrindinio ugdymo bendrąją programą;
4. teikti mokiniams ir jų tėvams (globėjams) informaciją, reikalingą renkantis tolesnį dalyko mokymosi kursą ir mokyklą, apie mokinių lietuvių kalbos ir literatūros mokymosi pasiekimus;
5. teikti mokykloms informaciją, kuri reikalinga priimant mokinius į tolesnio mokymosi programas ir užtikrinant lygias mokinių galimybes;
6. teikti mokykloms ir savivaldybėms informaciją, kuri padėtų įsivertinti lietuvių kalbos ir literatūros mokymo(si) rezultatus;
7. teikti švietimo stebėsenai informaciją ir informuoti visuomenę apie lietuvių kalbos ir literatūros mokymosi pagrindinio ugdymo pakopoje rezultatus.

**III. TIKRINAMI GEBĖJIMAI**

1. Lietuvių kalbos ir literatūros pagrindinio ugdymo pasiekimų patikrinimu siekiama įvertinti, kaip mokiniai geba:
2. suprasti ir aptarti skaitomus tekstus;
3. kurti tekstus žodžiu ir raštu;
4. pažinti kalbos sandarą, taisyklingai vartoti gramatines formas ir konstrukcijas;
5. vartoti tinkamą žodyną;
6. taikyti lietuvių kalbos rašybos ir privalomosios skyrybos taisykles;
7. laikytis lietuvių kalbos tarties ir kirčiavimo normų;
8. remtis kultūros (literatūros) žiniomis;
9. plėtoti savo kūrybinius gebėjimus, mokytis mąstyti savarankiškai ir prisiimti atsakomybę už savo sprendimus.

**IV. PASIEKIMŲ PATIKRINIMO STRUKTŪRA**

1. Pasiekimų patikrinimas organizuojamas ir vykdomas mokiniams, baigiantiems 10-ąją (II gimnazijos) klasę (pagrindinio ugdymo programą).
2. Pasiekimų patikrinimo užduotys rengiamos centralizuotai. Patikrinimas vykdomas ir vertinamas mokyklose arba savivaldybių įsteigtuose centruose pagal Nacionalinio egzaminų centro (toliau – NEC) parengtas vertinimo instrukcijas.
3. Pasiekimų patikrinimą sudaro iš anksto parengtas pasiekimų aplankas (toliau – Aplankas) ir trys testo dalys – viena žodžiu ir dvi raštu:
   1. Aplankas – paties mokinio pasirinkti ir aptarti jo asmeninę pažangą įrodantys dalyko mokymosi darbai;
   2. patikrinimas žodžiu: programinių tekstų supratimo bei klausymo ir kalbėjimo sandai;
   3. patikrinimas raštu: programinių ir neprograminių tekstų suvokimo, kalbos pažinimo bei vartojimo ir teksto kūrimo sandai.
4. Pasiekimų patikrinimo struktūra ir trukmė pateikiama 1 lentelėje.

*1 lentelė. Pasiekimų patikrinimo struktūra ir trukmė*

|  |  |  |  |
| --- | --- | --- | --- |
| **Pasiekimų patikrinimo dalys** | **Veiklos sritys** | **Trukmė / laikas** | **Iš viso** |
| Aplankas | Savo pasiekimų įsivertinimas | 10 klasės antrasis pusmetis | |
| Žodžiu (1 dalis) | Programinių tekstų supratimas,  *pasirengimas kalbėjimui* | 30 min. | 40 min. |
| Kalbėjimas ir klausymas | 10 min. |
| Raštu (2 dalis) | Teksto suvokimas | 40 min. | 80 min. |
| Kalbos pažinimas ir vartojimas | 40 min. |
| Raštu (3 dalis) | Teksto kūrimas | 1. min. | 150 min. |

1. Visos pasiekimų patikrinimo dalys yra privalomos.
2. Aplankaspristatomas lietuvių kalbos ir literatūros mokytojui prieš kalbinių gebėjimų pasiekimų patikrinimą (gali būti organizuojamas Aplankų aptarimas).
3. Kalbinių gebėjimų pasiekimų patikrinimas žodžiu ir raštu vykdomas atskirai. Kai pasiekimų patikrinimas atliekamas mokykloje, jam turi būti sudarytos tinkamos sąlygos, tačiau tai neturi nutraukti visos mokyklos ugdymo proceso.
4. Tikrinamų gebėjimų įvertinimo proporcijos pateikiamos 2 lentelėje.

*2 lentelė. Tikrinamų* *gebėjimų* *svarba*

|  |  |  |  |  |  |  |
| --- | --- | --- | --- | --- | --- | --- |
| **Tikrinami**  **gebėjimai** | Aplankas | **Žodžiu** | | **Raštu** | | Iš viso |
| Sudarymas ir įsivertinimas | Programinių tekstų supratimas | Kalbėjimas ir klausymas | Teksto suvokimas  Kalbos pažinimas ir vartojimas | Teksto kūrimas |
| Svarba (%) | 10 | 20 | 10 | 20 | 40 | 100 |
| 10 | 30 | | 60 | |

**V. PASIEKIMŲ PATIKRINIMO TURINYS**

1. Aplanko turinys:
   1. ugdymo proceso metu kaupdami Aplanką mokiniai stebi ir vertina savo pažangą, patys pasirenka ją įrodančius darbus, reflektuoja savo pasiekimus ir numato asmeninių mokymosi pasiekimų tobulinimo kryptis;
   2. lietuvių kalbos ir literatūros mokytojui pristatomą Aplanką sudaro: titulinis puslapis, turinys, pasiekimų įsivertinimas (trumpas įdėtų darbų aptarimas, refleksija *ko išmokau?* – 1–2 psl.) ir mokinio atsirinkti jam geriausiai pavykę 5–7 darbai iš 9–10 klasių kurso:
      1. į Aplanką sudedami jau įvertinti rašto darbai: rašiniai, atpasakojimai, kalbos pažinimo testai (pvz., diktantas, žodžių darybinis nagrinėjimas ir pan.), knygos recenzija (pvz., savarankiško skaitymo), kūrybiniai arba tiriamieji darbai (kalbos ir / ar literatūros); viešosios kalbos tekstai (pvz., pristatymo tekstas);
      2. Aplanko darbų skaičius ir pobūdis gali įvairuoti priklausomai nuo to, kaip mokinys vertina savo pasiekimus.
2. Programinių tekstų supratimo bei kalbėjimo ir klausymo gebėjimų patikrinimo turinys:
   1. šia užduotimi susiejamas programinių privalomų – grožinių ir negrožinių – tekstų bei jų kontekstų supratimas su kalbėjimu monologu (kalba vienas mokinys) ir dialogu (mokinys supranta egzaminuotojo klausimus / užduotis ir į juos atsako / jas atlieka);
   2. bendra programinių tekstų supratimo bei kalbėjimo ir klausymo tikrinimo trukmė – 40 minučių: pasirengimas – 30 min., kalbėjimas monologu ~6 min., dialogu ~4 min.;
   3. programinių privalomų tekstų supratimo bei kalbėjimo ir klausymo gebėjimai tikrinami dviem atvirojo tipo užduotimis:
      1. pirma užduotimi tikrinamas gauto(-ų) programinio(-ių) teksto(-ų) bei jo / jų kontekstų supratimas ir kalbėjimas monologu: mokinys, išsitraukęs vieną iš trisdešimties bilietų, pagal pateiktą užduotį turi aptarti (nagrinėti, interpretuoti, lyginti) biliete pateikto teksto(-ų) ištrauką(-as) ir susieti jį / jas su visu kūriniu (tekstu) bei su nurodytais kontekstais ar / ir savo patirtimi, kitais anksčiau perskaitytu(-ais) tekstu(-ais), išreikšti savo nuomonę, požiūrį, vertinimą ir pan.;
      2. antra užduotimi tikrinamas kalbėjimas dialogu, t.y. kalbėjimas ir klausymas: mokinys turi dalyvauti kalbinėje sąveikoje atsakydamas į egzaminuotojo klausimus, susijusius su nagrinėjamais tekstais ir kontekstais, patikslinti, argumentuoti savo įžvalgas apie aptariamus dalykus ir pan.
3. Teksto suvokimo gebėjimų patikrinimo turinys:
   1. pateikiami du neverstiniai, autentiški arba minimaliai adaptuoti tekstai, parašyti bendrine kalba: vienas programinis (iš PUB programos privalomų arba rekomenduojamų), kitas – neprograminis, iš jų vienas kuris – grožinis, kitas negrožinis; bendra tekstų apimtis 400–500 žodžių;
   2. teksto suvokimo gebėjimams patikrinti naudojamos pusiau atvirojo ir atvirojo tipo užduotys: pateikiama 8–10 užduoties punktų (klausimų), apimančių esminius tekstų aspektus.
4. Kalbos pažinimo ir vartojimo gebėjimų patikrinimo turinys:
   1. kalbos pažinimo gebėjimams patikrinti pateikiama 10 užduoties punktų (klausimų), susijusių su lietuvių kalbos kaip socialinio kultūrinio reiškinio supratimu (1 užduoties punktas), kalbos morfologijos ir rašybos (4–5 užduoties punktai) bei sintaksės ir skyrybos (4–5 užduoties punktai) pažinimu;
   2. kalbos vartojimo gebėjimams patikrinti pateikiami 5 užduoties punktai, susiję su teksto suvokimo sando tekstais; tikrinami gebėjimai tikslingai vartoti įvairias gramatines, leksines, stilistines, retorines raiškos priemones;
   3. kalbos pažinimo ir vartojimo gebėjimams patikrinti naudojamos uždarojo, pusiau atvirojo ir atvirojo tipo užduotys.
5. Teksto kūrimo gebėjimų patikrinimo turinys:
   1. teksto kūrimo raštu gebėjimai patikrinami viena atvirojo tipo užduotimi – rašiniu; kuriamo teksto minimali apimtis – 250 žodžių;
   2. pateikiamos trys alternatyvios teksto kūrimo užduotys: literatūrinis rašinys (iš programinės privalomos literatūros), literatūrinių įspūdžių rašinys, rašinys pagal įvestį; mokinys renkasi vieną iš jų ir kuria tekstą, remdamasis literatūros (kultūros) žiniomis ir savo patirtimi.

**VI. VERTINIMAS**

1. Aplankas ir pasiekimų patikrinimo testų atliktys vertinamos vadovaujantis NEC vertinimo instrukcijomis, parengtomis šių kriterijų pagrindu.
2. Aplankas (10 proc. galimų taškų) vertinamas remiantis PUB programos bendrųjų kompetencijų ugdymosi nuostatomis (žr. PUB programos 81.3.1.3. ir 81.4.1.6. punktus).
3. Aplanko vertinimo kriterijai:
   1. pateikiamų teigiamai įvertintų darbų įvairovė (žr. 17.2.1) (svarba – 50 proc.);
   2. savo pasiekimų įsivertinimas: Aplanke esančių darbų aptarimas, mokymosi ir įgytų gebėjimų refleksija (svarba – 40 proc.);
   3. Aplanko įforminimas pagal dokumentų aplanko struktūrą: titulinis lapas, turinys, pasiekimų įsivertinimas, pasiekimus įrodantys darbai (svarba – 10 proc.).
4. Programinių (privalomų) tekstų supratimo (20 proc. galimų taškų) atliktis vertinama vadovaujantis PUB programos *Mokymosi pasiekimuose baigus 10 (gimnazijų II) klasę* nurodytaisatitinkamų gebėjimų kriterijais (žr. PUB programos 81.10.1. sk. *Skaitymo ir rašymo gebėjimai*):
   1. tekstų prasmės atskleidimas: temos ir problemos, pagrindinės minties, vertybinių autoriaus nuostatų aptarimas ir savo nuomonės reiškimas; netiesiogiai pasakytų minčių, vaizduojamų situacijų aiškinimas remiantis patirtimi, anksčiau perskaitytu(-ais) tekstu(-ais), programoje nurodytais atvejais – ir istoriniu (kultūriniu) kontekstu (svarba – 25 proc.);
   2. privalomo kūrinio (ištraukos) analizė: žanro / siužeto / personažų / motyvų / vaizdinių / idėjų / kompozicijos ir pan. apibūdinimas; raiškos priemonių atpažinimas bei jų paskirties atskleidimas; programoje numatytų lingvistinių ir literatūrinių terminų vartojimas (svarba – 25 proc.);
   3. negrožinio teksto teiginių ir argumentų / detalių ir pavyzdžių / faktų ir nuomonių, požiūrių / priežasčių ir pasekmių skyrimas, esminių žodžių (frazių) nustatymas; jų perteikiamų idėjų siejimas su skaitytais tekstais, su savo žiniomis ir patirtimi (svarba – 25 proc.);
   4. tekstų lyginimas / vertinimas, tekstą(-us) apibendrinančių išvadų darymas ir jų pagrindimas, klausimų kėlimas, savo įžvalgų argumentavimas ir apibendrinimas (svarba – 25 proc.).
5. Kalbėjimo ir klausymo (10 proc. galimų testo taškų) atliktis vertinama vadovaujantis PUB programos *Mokymosi pasiekimuose baigus 10 (gimnazijų II) klasę* nurodytaisatitinkamų gebėjimų kriterijais (žr. PUB programos 81.10.1. sk.*Kalbėjimo ir klausymo gebėjimai* bei *Kalbos pažinimo gebėjimai*):
   1. kalbėjimo aiškumas, sklandumas, rišlumas, sakinių ir žodyno įvairovė, stiliaus tinkamumas (svarba – 30 proc.);
      1. gramatikos ir žodyno taisyklingumas, tarties, kirčiavimo, intonacijos atitiktis bendrinės kalbos normoms (svarba – 30 proc.);
   2. pokalbio metu gautų klausimų / užduočių supratimas ir atsakymų tinkamumas (svarba – 30 proc.);
   3. viešojo bendravimo etikos laikymasis, problemų kėlimo, svarstymo, pritarimo ir prieštaravimo kultūra, atsižvelgimas į kalbėjimo situaciją ir adresatą (svarba – 10 proc.).
6. Teksto suvokimo atliktis (10 proc. galimų testo taškų) vertinama remiantis PUB programos *Mokymosi pasiekimuose baigus 10 (gimnazijų II) klasę* nurodytaisatitinkamų gebėjimų kriterijais (žr. PUB programos 81.10.1. sk. *Skaitymo ir rašymo gebėjimai*):
   1. tekstų apibūdinimas pagal tipą / žanrą / funkcinį stilių / struktūrą / paskirtį arba teksto pagrindinių savybių / raiškos būdo priklausymą nuo teksto paskirties / adresato / tipo / autoriaus individualybės (svarba – 10 proc.);
   2. tekstų nagrinėjimas ir interpretavimas, lyginimas ir vertinimas; pagrįstų klausimų / hipotezių kėlimas pagal teksto(-ų) temą / idėjas; teksto sąsajų su kontekstu / teksto įtakos atpažinimas ir apibūdinimas; pagrįstų išvadų darymas (svarba – 50 proc.);
   3. tekstų susiejimas su savo patirtimi ir nuostatomis / su anksčiau skaitytais tekstais; argumentuotas teksto(-ų) idėjų palaikymas ar prieštaravimas keliamoms idėjoms, savo įžvalgų formulavimas ir argumentavimas (svarba – 40 proc.).
7. Kalbos pažinimo ir vartojimo(10 proc. galimų testo taškų) atliktis vertinama remiantis PUB programos *Mokymosi pasiekimuose baigus 10 (gimnazijų II) klasę* nurodytaisatitinkamų gebėjimų kriterijais (žr. PUB programos 81.10.1. sk. *Kalbos pažinimo gebėjimai*):
   1. lietuvių kalbos kaip socialinio kultūrinio reiškinio supratimas: svarbiausių lietuvių kalbos rašytinių šaltinių kultūrinio konteksto aptarimas, reikšmės Lietuvos kultūros raidai paaiškinimas / lietuvių kalbos savitumo atskleidimas; dabartinės lietuvių kalbos padėties / bendrinės kalbos ypatybių / gyvenamosios vietos tarmės santykio su bendrine kalba aptarimas / pagrindinių kalbos tyrėjų ir ugdytojų darbų reikšmės atskleidimas (svarba – 10 proc.);
   2. lietuvių kalbos morfologijos ir rašybos pažinimas: žodžių sandaros analizė (skirstymas žodžio dalimis); kalbos dalių ir formų darybos nustatymas (pamatinis kamienas ir darybos priemonė); kalbos dalių gramatinis nagrinėjimas; žodžių rašybos aiškinimas (atraminė forma) ir pan. (svarba – 30 proc.);
   3. lietuvių kalbos sintaksės pažinimas: tinkamos žodžio formos įrašymas į sakinį; sintaksinis nagrinėjimas; sintaksinių sinonimų parinkimas; atskiriamųjų ir išskiriamųjų sintaksinių konstrukcijų (privaloma) skyryba ir pan. (svarba – 30 proc.);
   4. lietuvių kalbos vartojimas: tinkamų leksinių, gramatinių ir stilistinių kalbos priemonių vartojimas; retorinių teksto raiškos priemonių ir jų paskirties atpažinimas, tikslingas vartojimas ir / ar kūrimas (svarba – 30 proc.).
8. Teksto kūrimo (40 proc. galimų testo taškų) atliktis vertinama pagal PUB programos *Mokinių darbų vertinimo aprašo* kriterijus (žr. PUB programos 81.11.5. *Rašinio vertinimas 9–10 (gimnazijų I–II) klasėse*):
   1. Temos suvokimas ir plėtojimas, teiginių pagrindimas; argumentų tinkamumas ir vertė; mokinio individualybės atsiskleidimas (svarba – 35 proc.);
   2. Struktūra ir nuoseklumas: kryptingas ėjimas į išvadą (svarba – 15 proc.);
   3. Teksto stilius, žodyno turtingumas, sintaksinių formų įvairovė (svarba – 20 proc.);
   4. Raštingumas: žodynas, gramatika, rašyba, skyryba (svarba – 30 proc.).
9. Mokinio surinkta taškų suma verčiama pažymiu (nuo 1 iki 10) pagal NEC parengtas vertinimo instrukcijas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_